CELEX: 52014PC0739
Language: ro
Date: 2014-12-16
Title: Propunere de DECIZIE A CONSILIULUI de aprobare a planului general Shift2Rail

|
			
		
		
		52014PC0739
		
			Propunere de DECIZIE A CONSILIULUI de aprobare a planului general Shift2Rail /* COM/2014/0739 final - 2014/0354 (NLE) */
			
				
		
		
			
			   	EXPUNERE DE MOTIVE
1.           CONTEXTUL PROPUNERII
Regulamentul (UE) nr. 642/2014 al
Consiliului din 16 iunie 2014 de înființare a întreprinderii comune Shift2Rail
(denumit în continuare „regulamentul S2R”)[1]
a intrat în vigoare la 7 iulie 2014, instituind în mod oficial un nou
parteneriat public-privat pentru gestionarea activităților de
cercetare și de inovare în sprijinul dezvoltării unor servicii
feroviare mai bune în Europa. 
În regulamentul S2R sunt desemnați
membrii fondatori ai întreprinderii comune Shift2Rail, printre care se
numără Uniunea, reprezentată de Comisie, precum și opt
parteneri din industria de profil, respectiv: Alstom Transport, Ansaldo STS,
Bombardier Transportation, Construcciones y Auxiliar de Ferrocariles, Network
Rail, Siemens Aktiengesellschaft,
Thales și Trafikverket. 
Noi membri asociați vor fi selectați
printr-un apel deschis de exprimare a interesului, lansat de Comisie în termen
de 3 luni de la intrarea în vigoare a regulamentului S2R.
Obiectivul Shift2Rail este de a sprijini obiectivele
Cărții albe din 2011 privind transporturile[2] și transferul
modal către transportul feroviar de la alte moduri de transport mai
puțin sustenabile, prin creșterea rentabilității și a
atractivității transportului feroviar. 
Se preconizează că tehnologiile
și soluțiile inovatoare care urmează să fie dezvoltate,
demonstrate și validate de Shift2Rail vor dubla capacitatea sistemului de
transport feroviar, vor reduce costul ciclului său de viață cu 50 %
și vor crește cu 50 % nivelul de fiabilitate și de punctualitate.
Întreprinderea comună va veni în sprijinul poziției de lider global
deținută de industria feroviară europeană, creând astfel
locuri de muncă și stimulând creșterea exporturilor. 
În conformitate cu articolul 1 alineatul (4)
și cu articolul 2 litera (a) din anexa I la regulamentul S2R,
întreprinderea comună Shift2Rail ar trebui să creeze, să
dezvolte și să asigure implementarea eficace și eficientă a
unui plan general. Acest plan general ar trebui să fie un document
prospectiv care să definească activitățile prioritare de
cercetare și de inovare prin care să poată fi încurajată
inovarea în sectorul feroviar pe termen lung.
În conformitate cu articolul 1
alineatul (3) din anexa I la regulamentul S2R, planul general Shift2Rail
ar trebui să fie structurat în jurul următoarelor cinci domenii
tematice sau „programe de inovare” („PI”):
·                        
PI 1: trenuri rentabile și fiabile, inclusiv
trenuri de mare capacitate și trenuri de mare viteză; 
·                        
PI 2: sisteme avansate de management și
control al traficului;
·                        
PI 3: infrastructură de mare capacitate
rentabilă și fiabilă;
·                        
PI 4: soluții informatice pentru servicii de
transport feroviar atractive;
·                        
PI 5: tehnologii pentru un transport de marfă
european sustenabil și atractiv.
2.           REZULTATELE
CONSULTĂRILOR CU PĂRȚILE INTERESATE ȘI ALE EVALUĂRII
IMPACTULUI
Versiunea inițială a planului
general Shift2Rail a fost elaborată de întreprinderea comună Shift2Rail
în configurația sa inițială cu membrii fondatori, în cadrul unui
proces condus de către Comisie și în consultare cu Agenția
Europeană a Căilor Ferate și cu platforma tehnologică a
Consiliului consultativ european pentru cercetare în domeniul feroviar (ERRAC).
Ea integrează, de asemenea,
observațiile primite de la o gamă largă de părți
interesate relevante cu ocazia mai multor reuniuni individuale cu
reprezentanți ai sectorului de profil și cu ocazia unei reuniuni de
consultare publică ce a avut loc la 20 iunie 2014 și la care au
participat aproape 200 de părți interesate.
Consultarea a arătat faptul că, în
forma sa actuală, planul general este bine echilibrat și se
bucură de un sprijin larg.
La 24 septembrie 2014, Consiliul de
administrație al întreprinderii comune Shift2Rail a aprobat versiunea
inițială a planului general Shift2Rail.
3.           ELEMENTELE JURIDICE ALE
PROPUNERII
Prezenta propunere se referă la aprobarea
de către Consiliu a planului general Shift2Rail, urmând procedura
descrisă la articolul 1 alineatul (4) din anexa I la
regulamentul S2R.
2014/0354 (NLE)
Propunere de
DECIZIE A CONSILIULUI
de aprobare a planului general Shift2Rail
CONSILIUL UNIUNII EUROPENE,
având în vedere Regulamentul (UE) nr. 642/2014 al Consiliului din 16
iunie 2014 de înființare a întreprinderii comune Shift2Rail, în special
articolul 1 alineatul (4) din anexa I la acest regulament[3], 
având în vedere propunerea Comisiei Europene,
întrucât:
(1)       Planul general S2R ar trebui
să fie stabilit și dezvoltat de întreprinderea comună Shift2Rail,
în consultare cu Agenția Europeană a Căilor Ferate și cu
platforma tehnologică a Consiliului consultativ european pentru cercetare
în domeniul feroviar (ERRAC), cu scopul de a impulsiona inovarea pe termen lung
în sectorul feroviar,
(2)       Planul general Shift2Rail ar
trebui să identifice prioritățile cheie și cele mai
importante inovații tehnologice și operaționale necesare din
partea tuturor părților interesate pentru a realiza obiectivele
întreprinderii comune Shift2Rail, prezentate la articolul 2 din Regulamentul
(UE) nr. 642/2014.
(3)       Planul general Shift2Rail ar
trebui să fie bazat pe performanță și să fie
structurat în jurul unui număr limitat de domenii tematice-cheie (sau
programe de inovare), identificate la articolul 1 alineatul (3) din
anexa I la Regulamentul (UE) nr. 642/2014.
(4)       Versiunea planului general
Shift2Rail care a fost aprobată de consiliul de conducere la 24 septembrie
2014 și care integrează contribuțiile importante ale
părților interesate relevante constituie baza cererii de candidaturi
de membri asociați, lansată de Comisie la 6 octombrie 2014 în
conformitate cu articolul 4 alineatul (2) din anexa I la Regulamentul
(UE) nr. 642/2014, și baza elaborării planului de lucru al
întreprinderii comune Shift2Rail,
ADOPTĂ PREZENTA DECIZIE: 
Articol unic
Se aprobă
planul general strategic Shift2Rail.
Adoptată la Bruxelles,
                                                                       Pentru
Consiliu
                                                                       Președintele
[1]               JO L 177, 17.6.2014, p. 9. 
[2]               Cartea albă intitulată „Foaie de parcurs
pentru un spațiu european unic al transporturilor – Către un sistem de
transport competitiv și eficient din punct de vedere al resurselor”, COM(2011)
144 final.
[3]               JO L 177, 17.6.2014, p. 9.